                Татарстан Республикасы Ютазы муниципаль районы

                      муниципаль белем бирү учреждениесе

        “3нче санлы Урыссу урта гомуми   белем бирү мәктәбе”

             Исемнәр иленә сәяхәт
                                                     Татар теле дәресе

                                                       6 нчы сыйныф

 Ютазы районы Урыссу бистәсенең “3 нче санлы урта  гомуми белем    бирү  мәктәбе”нең югары квалификацион категорияле татар теле һәм әдәбияты укытучысы Хәмидуллина Алсу Тәкъсин кызы
                                                                  2021 ел
Максатлар:

Дидактик максат: укучыларның телдән аралашу күнемәләрен үстерү;
Үстерелешле максат: яңа укыту алымнарын кулланып,мөстәкыль фикер йөртү сәләтен, иҗади активлыкларын үстерүгә ярдәм итү;
Тәрбияви максат: туган якка карата мәхәббәт тәрбияләү
Дәрес тибы: белем һәм күнекмәләрне гомумиләштерү, системага салу.
Дәрес төре : коммуникатив технологиягә корылган ныгыту, кабатлау дәресе.
Дәремнең формасы : сәяхәт-дәрес

Көтелгән нәтиҗә:

Предмет буенча: исем сүз төркеме буенча белемнәрне искә  төшерү, ныгыту, системага салу.

Метапредмет нәтиҗәләр:

регулятив УУГ: эшчәнлекне оештыра һәм планлаштыра белү, уку  мәсәләсен билгеләү, үзбәя.
коммуникатив УУГ:  фикерләрне төгәл, ачык һәм дәлилле итеп җиткерү, хезмәттәшлек итү, тыңлый белү, фикер алышуда катнашу.
танып белү УУГ: төп билгеләрне аерып күрсәтү, логик фикерләү чылбырын булдыру;

шәхси УУГ: максат кую, күршеңә ярдәм итүдә танып белү инициативасы күрсәтү, үз уңышларыңның, уңышсызлыкларыңның сәбәпләре турында фикер йөртү.

Материал :Татар теле. Рус телендә гомуми белем бирү оешмалары өчен, 6нчы сыйныф өчен уку әсбабы, Н.В.Максимов, М.З.Хәмидуллина. – Казан: Татар. кит. нәшр.,2015; Җиһазлар: электрон һәм акбур тактасы, эш дәфтәрләре, презентация, биремле карточкалар.
Дәрес барышы

I   Оештыру, уку эшчәнлегенә мотивация булдыру 
-  Хәерле көн, укучылар!
   Укучылар түгәрәктә кулларын-кулга тотынып басалар

 - Кулны-кулга тотынабыз,  бер-беребезнең күзләренә карыйбыз һәм елмаябыз. Үзебезнең матур елмаюыбызны бер-беребезгә бүләк итәбез.

    Без якын дуслар
    Җыелдык бердәм
    Куллар тотышып
    Елмайдык бергә.  
    Укучылар урыннарына утыралар
II Дәреснен темасын һәм максатын ачыклау

    -Укучылар, бүгенге дәресебез бик кызыклы дәрес булачак. Ул сәяхәт- дәрес булыр. Кая барачагыбызны әйтми торам, сер булып калсын. Сез бирелгән кроссенсны чишеп, кайсы якларга сәяхәткә чыгуыбызны, дәресебезнең темасын, максатын билгели алачаксыз.

      Экранда кроссенс бирелгән. Укучылар һәр шакмактагы рәсемнең нәрсә аңлатуын ачарга тиеш.

Көтелгән җаваплар:

-Беренче шакмактагы рәсем- исем кем?, нәрсә? сорауларына җавап бирүен күрсәтә.

- Рәсемдә якташыбыз “Күчтәнәч” тапшыруын алып баручы  Дәү әти- Зәйтүн Яркәев Ләбиб улы. Ул төп Кәрәкәшле авылыннан.
- Икенче шакмактагы рәсем  исем берлек һәм күплек санда булуын раслый.

-Районыбызда төрле милләт кешеләре дус-тату яши.
- Өченче шакмактагы рәсемдә ялгызлык исем бирелгән. Исемнәр ялгызлык һәм уртаклык төрләргә бүленә.

- “Ютазы таңы”  район газетасы сурәтләнгән
-Дүртенче шакмактагы билгеләнгән хәрефләрдән чыгып, исем килешләр белән төрләнә һәм татар телендә 6 килеш бар.
- Элеге ялгызлык исемнәр  Ютазы районында урнашкан авыл исемнәре.
-Алтынчы  шакмактагы рәсем исемнең тартым белән төрләнешен күрсәтә.

-Элек- электән Бәйрәкә  авылы  бизәкле тукылган келәмнәре белән дан тоткан һәм  бүгенге көндә дә  ак әбиләребез  келәмнәрне тукыйлар. Элеге тукылган келәмнәр районыбызның йөзек кашы булып санала.
- 7нче, 8нче шакмактагы рәсемнәр исемнең ясалышы турында сөйли.

- Акбаш авылы җирлегендә урнашкан табигать һәйкәле Урдалы-тау сурәтләнгән. Әлеге үзәндә Кызыл китапка кертелгән үсемлекләр үсә һәм хайваннар яши.

- ГРЭС  районыбызда урнашкан ягулык станциясе. Урыссу эшчеләр бистәсе дип атала, чөнки бик  күп төрле заводлар урнашкан.
- 9 нчы шакмакта исемгә морфологик анализ бирелгән
- Укучылар, 5 нче сан астындагы шакмакка әйләнеп кайтыйк. Дәресебезнең темасын билгелик.

- Исем сүз төркемен кабатлау.
- Нинди максат куярбыз?

- Алган белемнәрне гомумиләштереп кабатларбыз.

-Димәк, без кайсы якларга сәяхәткә чыгабыз?

-Туган төбәгебезгә, исемнәр иленә.
-Укучылар, быел Ютазы районы оешуга 30 ел тула. Бүгенге дәрестә биремнәрдәге җөмләләр, сүзләр, текстлар тулысынча туган төбәгебезгә багышланыр.

- Мин сезгә юл билетлары таратам. Сәяхәткә 2 төркем юлга чыгачак: “Ютазы йолдызлары”, “Тургай” төркеме. Бу билетлар сезнең үз-үзегезне бәяләү өчен кирәк булыр. Һәр тукталыш саен сез анда үзегезгә билгеләр куеп барырга, сәяхәтебезнең ахырында аларны миңа тапшырырга тиеш буласыз. Сез шушы критерийлар буенча үзегезне бәяләрсез:

– дәрес материалын бик яхшы үзләштердем, хәтта иптәшләремә дә булыша алам – «5»ле;

– әйбәт эшлим, теманы аңладым, ләкин бераз каушап калам – «4»ле;

– эшли алам, ләкин иптәшемнең ярдәменә каршы килмим – «3»ле.
III Белем  һәм күнекмәләрне  гомумиләштерү һәм системага салу 

  1 нче тукталыш- Кымыз -тау
   -Укучылар сезнең өстәлләрдә QR штрих-код ята. QR штрих-кодны уку өчен смартфон яки планшетта «Сканер штрих кодов» дигән кушымтаны йөкләтәбез һәм  LearningApps.org сервисына чыгабыз. Анда бирелгән  биремне үтибез.(Бирем: бирелгән исемнәрнен килешләрен билгеләргә.)

       Укучылар исемнәрнең килешләрен дөрес билгеләсә, пазл ачылып афәрин дигән язу һәм елмаю смайлигы чыгарга тиеш була

  - Барыгызның да афәрин дигән язу чыктымы? Димәк, биремне дөрес үтәдегез.

  -Укучылар, әлеге исемнәр арасында нинди ялгызлык исеме очраттыгыз?

   Көтелгән җавап:

   -Кымыз-тау дигән ялгызлык исем. 
   - Укучылар, әлеге тукталышның сезнең өчен таяну ноктасы нәрсәдә?
  -  Исемнәр килеш белән төрләнә. Татар телендә 6 килеш бар.
    (экранда Кымыз-тау күренеше)
   -Бераз тарихына тукталыйк, Кымыз-тау дип аталган тау башында Ютазы кымыз шифаханәсе поселогы урнашкан. Бу җирлектә узган гасырның 20нче елларында ук кымыз ясый башланганнар. Бер бай кешенең кызы туберкулез йоктыргач, монда өч ат алып килгәннәр һәм бия сөтеннән кымыз ясый башлаганнар. Ул эш дәвамлы булып чыккан. Советлар Союзы чорында монда шифаханә дә ачылган. Бик күп җирләрдән ял итәргә килгәннәр, күренекле язучылар дәваланган. 

   Бүгенге көндә дә  кымыз ясау бик уңышлы эшләп килә.
2 нче тукталыш – «Урдалы тау»

   (экранда Урдалы тау күренеше)

   Укучылар яшел конвертларны аласыз. Анда туган ягыбызда урнашкан табигать һәйкәле Урдалы-тау турында бик матур мәгълүмат бирелгән. Танышып чыгарга һәм кара хәрефләр бирелгән исемнәрнең килешен, санын, тартымын билгеләргә.

      Әлеге табигать һәйкәленең барлыкка килү тарихы түбәндәгечә: 1968нче елда биредә М.В.Марков җитәкчелегендә Казан университетының геоботаник экспедициясе эшли. Ул вакытта әлеге җирләр исәпкә алына. 1970нче елда бирегә В.А.Попов җитәкчелегендә икенче экспедиция килә. Биредә үсүче сирәк үсемлекләрнең төгәл исемлеге төзелә. Әлеге исемлек зур төрлелеге белән аерылып торган. Борынгыларның сөйләвенә караганда, Акбаш авылы 300 ел элек барлыкка килгән. Урдалы-тау итәкләре нарат урманы белән капланган булган. XX гасыр башында әлеге урманнар киселгән. Бүген әлеге нарат урманнары турында әлеге җирләрдә үсүче үсемлекләр дөньясы сөйли. Маршал төймәбашы, үзгәрүчән канәфер, яшел шыртлавык чәчәге - әнә шундыйлардан.

   Эшне бәяләү

 Укучылар кара-каршы утырган иптәшләре белән эшләрне алмашынып тикшерәләр.(Экранда дөрес җаваплар чыга)
   - “Ютазы йолдызлары” төркеменнән 4 нче номерлы укучы үз җавабы белән таныштырыр.

   - “Тургай” төркеменнән 3 нче номерлы укучы үз җавабы белән таныштырыр.

   -Укучылар, әлеге тукталышның сезнең өчен таяну ноктасы нәрсәдә?

   - Исем  сан, килеш, тартым белән төрләнә.
   3 нче тукталыш – «Туган төбәгемдәге ялгызлык исемнәр» 
      Укучылар, һәр төркемгә бертөрле исемнәр язылган карточкалар  бирәм. “Ютазы йолдызлары” төркеме ялгызлык исемнәрне, “Тургай” төркеме уртаклык исемнәрне табырга тиеш буласыз.

Карточкада бирелгән сүзләр.
     “Ютазы таңы”, китап, китапханә, Гобәйдия мәдрәсе, сөйкемле, Кымыз тау, мәктәп, бистә, сөйләшә, Мирфатыйх Зәкиев, күл, Бәйрәкә авылы, гүзәл, йөгерә, Ык, Хатын-Таш сыны, сары, ага, Урыссу урамы, Яңарыш паркы, Софья Гобәйдуллина, авыл, кояшлы,  композитор, “Офык” халык театры, күк, “Тургай” чишмәсе, мәдәният йорты, “Кояшкай” балалар бакчасы, тимер юлы, үсә, Екатерина күпере, кояш, икмәк, ГРЭС, “Акчарлак” кибете.
Эшне бәяләү

   - “Ютазы йолдызлары” төркеменнән 1 нче номерлы укучы үз җавабы белән таныштырыр.

   - “Тургай” төркеменнән 2 нче номерлы укучы үз җавабы белән таныштырыр.

Нәтиҗә

   -Укучылар, әлеге тукталышның таяну ноктасын билгелик.
   -Исемнәр ялгызлык һәм уртаклык исемнәргә бүленәләр.

   -Ялгызлык исемнәр баш хәрефтән языла.
     4 нче тукталыш – “Районыбызнын йөзек кашы- Ютазы таңы”.

   -Укучылар сезнең өстәлләрдә “Ютазы таңы” район гәҗите ята. “Ютазы йолдызлары” төркеме гәҗиттән 3 тамыр, ясалма, кушма исем, ә “Тургай” төркеме 3 парлы, тезмә,  кыскартылма исем язып ала.

 Эшне бәяләү

  - “Тургай” төркеменнән 4 нче номерлы укучы үз җавабы белән таныштыра.

  - “Ютазы йолдызлары” төркеменнән 3 нче номерлы укучы үз җавабы белән таныштырыр.
Нәтиҗә.
-Укучылар, әлеге тукталышның да  таяну ноктасын билгелик?

- Ясалышы ягыннан исемнәр парлы, кушма, тезмә, тамыр, ясалма, кыскартылма булалар
      5 нче тукталыш-  “Җидегән чишмә” җыры- илһам чишмәсе”

            Экранда  Җидегән чишмә рәсеме
     Җөмләдәге калын хәрефләр белән бирелгән сүзләргә морфологик анализ ясарга.

     Гомәр Бәширов Җидегән  чишмәнең моңлы тавышыннан, серле агышыннан илһам алып, газиз истәлекләр белән күңеле мөлдерәмә тулгач, хисләр дөньясының иң түреннән җырның иң беренче юллары туа. 
Чишмәнең-исем, уртаклык исем, берлек санда, тартым белән төрләнмәгән, иялек килештә, тамыр,  җөмләдә тәмамлык булып килә.
Күңеле-исем, уртаклык исем, берлек санда, тартым белән төрләнгән, 3 зат берлек сан, баш килештә, тамыр, җөмләдә хәл.
   - “Ютазы йолдызлары” төркеменнән 2 нче номерлы укучы үз җавабы белән таныштырыр.

   - “Тургай” төркеменнән 1 нче номерлы укучы үз җавабы белән таныштырыр.

   -Укучылар, чыннан да,  Гомәр ага Бәширов яңа  геройлар, кызыклы вакыйлар җыю максаты белән, туган төбәгебездә урнашкан Ак Чишмә, Салкын Чишмә авылларында була, Ык буйларына сәяхәт кыла, Җидегән чишмәнең шифалы суларын эчә. Җидегән  чишмәнең моңлы тавышыннан илһам алып, хисләр дөньясының иң түреннән җырның иң беренче юллары туа. Чишмә моңы, туган ягыбызның Җидегән чишмәсенең моңы әнә шулай җыр булып туа һәм ул “Җидегән чишмә” җыры дип атала

“Җидегән чишмә” җырын тыңлап, “Җидегән чишмә”дән  алып кайтылган суны эчеп карыйлар.
-Укучылар, шулай итеп күңелле сәяхәтебезне тәмамлыйбыз. Бәяләү билетларыгызны миңа тапшырырсыз.
-Үткәнен  белмәгән халыкның киләчәге юк”,- дигән бөек фикер иясе Шиһабетдин Мәрҗәни. Без бүген бераз гына булса да туган ягыбызның тарихын барладык. Матур урыннарда булдык, күренекле кешеләрен искә төшердек.

IV  Рефлексия

-Укучылар бүгенге дәрес сезгә ошадымы? Нәрсәсе белән ошады?
- Максатыбызга ирештекме?

- Ничек ирештек?

-Сез үзегезгә нинди яңалыклар алдыгыз?
V  Өй эше
1.Дидактик материал: текстны күчереп язарга һәм исемнәрне табып килешләрен билгеләргә
2. Туган як турында мәкальләр тупларга.
3. “Сүз төркеме исем” темасына  имтиханга әзерләнү өчен буклет әзерләргә.
VI  Кулланылган өстәмә әдәбият исемлеге
1.Татар теленнән дидактик материаллар.-Казан: “Мәгариф”нәшрияты, 2000

2.”Ютазы таңы” газетасы, 2020-2021 ел
3.Ютазы районы тарихы.1991-2021.-Казан: ТРФА нәшрияты, 2021.-640б.
4. Электрон чыганаклар
